แนวโน้มดัชนีเช้าแกว่งลงตามต่างประเทศ
นักวิเคราะห์ฯคาดตลาดหุ้นไทยเช้านี้แกว่งตัวลงตามตลาดต่างประเทศ กังวลหนี้ยุโรปลุกลามไปสู่ภาคการเงินโลก
4 ต.ค. 2554

นักวิเคราะห์ฯคาดตลาดหุ้นไทยเช้านี้แกว่งตัวลงตามตลาดต่างประเทศ กังวลหนี้ยุโรปลุกลามไปสู่ภาคการเงินโลก 
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้น่าจะแกว่งตัวลงตามตลาดหุ้นต่างประเทศ แม้เมื่อคืนนี้ตัวเลขเศรษฐกิจของสหรัฐฯจะออกมาค่อนข้างดี แต่ตลาดฯไปกังวลเรื่องวิกฤตหนี้ยุโรปมากกว่า หลังมีแนวโน้มจะลุกลามไปกระทบต่อภาคการเงินโลก และขณะนี้ก็ใกล้ถึงกำหนดเวลาที่กรีซจะต้องจ่ายดอกเบี้ย ซึ่งถ้ากรีซไม่ได้รับเงินช่วยเหลืองวดที่ 6 ก็อาจจะทำให้ผิดนัดชำระหนี้ได้
ด้านปัจจัยภายในประเทศ ผลกระทบจากเหตุการณ์น้ำท่วมที่ยาวนาน ก็ส่งผลต่อความเชื่อมั่นผู้บริโภคและการบริโภคภายในประเทศ ที่เดิมคาดการณ์กันไว้ว่าจะเติบโตอย่างแข็งแกร่งก็คงได้รับผลกระทบเหมือนกัน 
พร้อมให้แนวรับ 850-855 จุด แนวต้าน 865-870 จุด